《碧山吟社次侍御王石沙韵》
明代·张选

耆英吟社凤泉南，旧径苔侵迹尚谙。挺挺碧枝双树在，泠泠玉液半池涵。

幽栖原与幽人共，好句还凭好景探。分付山僧善持护，莫教尘染故诗龛。

作者简介：（1494—1568）常州府无锡人，字舜举，号静思。嘉靖八年进士。授萧山知县。擢户科给事中。谏世宗遣郭勋代享太庙，谓“更不亲行，则迹涉怠玩”。帝大怒，执至阙下杖八十，杖折者三。昏死，以良药得苏。削籍，而名震海内。穆宗初，起通政参议，以老致仕。有《张静思文集》。